《戏题阴凉室阶前芭蕉》
元代·祖柏

新种芭蕉绕石房，清阴早见落书床。根沾零露北山润，叶带湿云南涧凉。

得地初依苍石瘦，抽心欲并绿筠长。雨声夜响巅崖瀑，晴碧朝浮海日光。

樗栎自惭全寿命，楩楠合愧托岩廊。观身正忆维摩语，草字宁追怀素狂。

白昼栖迟吾计拙，青霄偃仰汝身强。岁寒要使交期在，莫畏空山有雪霜。

作者简介：元僧。庆元人，寓嘉定，号子庭。幼从禅学，尝住慧聚寺，善画兰，与普明齐名。能口辨，有诗名。浪迹云游，乞食村落。所居名“不系舟子庭”。有《不系舟集》。